Festivalul Etniilor cu genericul "Unitate prin diversitate" s-a desfăşurat în Grădina Publică Ştefan Cel Mare. Evenimentul a ajuns la cea de-a 14-a ediţie şi la el au participat aproximativ 80 de reprezentanţi ai etniilor care locuiesc în Republica Moldova.

Printre aceştia au fost moldoveni, ruşi, ucraineni, belaruşi, găgăuzi, bulgari, romi, evrei, dar şi reprezentanţii altor etnii. Aceştia au pregătit bucate tradiţionale: sarmale, colţunaşi, plăcinte, nu au lipsit nici frigăruii şi purceluşii la grătar.

Totodată fiecare comunitate etnică a prezentat şi creaţii artistice. Mai mult, au fost prezentate expoziţii de carte în limbile materne ale minorităţilor naţionale, expoziţii de artă şi artizanat.

"Am adus cu noi muzica noastră națională, am prezentat costumele naționale și am adus bucate tradiționale bulgărești. Avem porc și berbec copt la rotison. Și, desigur, vin bulgăresc care a fost fabricat aici, în Moldova", spune un etnic bulgar.



La standul georgienilor, publicul a fost atras de găina coaptă și frigăruii preparaţi după o rețetă tradițională.



"Bucatele tradiționale georgiene sunt gustoase și destul de cunoscute în Moldova. Frigărui, găină coaptă, salate. Ca și moldovenii, la sărbători, de pe masa georgienilor nu lipsește carnea, fructele și vinul", explică Aleksandr Kagulia, președintele diasporei georgiene din Moldova.



Cei mai mulţi spectatori au adunat totuși fetele de etnie romă:



"Al 14-a an consecutiv de când se desfăşoară festivalul etniilor, noi venim să ne promovăm cultura și tradițiile prin dansuri, cântece și costume tradiționale. Este remarcabil că autoritățile ne permit prin intermediul acestui festival să ne promovăm cultura".



Vizitatorii au făcut coadă la standul etnicilor ucraineni:



"Noi îi întâmpinăm pe vizitatorii noștri cu bucate tradiționale ucrainene. Toată lumea știe cum sunt la gust colțunașii ucraineni, slănina, legumele, tot ce ne oferă pământul ucrainean și cel moldovean".



"Foarte gustos, foarte bune bucate a gătit diaspora ucrainească. Miroase frumos și oamenii de la masa asta sunt foarte prietenoși."



La Festivalul Etniilor au evoluat 80 de ansambluri folclorice din întreaga Moldovă.